ตลาดหุ้นเอเชียร่วงลงต่อภาคบ่าย เหตุวิตกตลาดหุ้นจีนระงับเทรดหลังร่วงหนัก
ตลาดหุ้นเอเชียร่วงลงต่อภาคบ่าย เหตุวิตกตลาดหุ้นจีนระงับเทรดหลังร่วงหนัก
7 ม.ค. 2559

ผู้สื่อข่าวรายงานว่า ตลาดหุ้นเอเชียร่วงลงต่อในการซื้อขายภาคบ่ายวันนี้ เนื่องนักลงทุนวิตกกังวลเกี่ยวกับการระงับการซื้อขายเป็นครั้งที่ 2 ในรอบสัปดาห์ของตลาดหุ้นจีนในวันนี้ หลังจากที่ดัชนีเซี่ยงไฮ้ คอมโพสิต ร่วงลงไปถึง 7.3% ในการซื้อขายภาคเช้าก่อนหน้าที่จะมีการใช้เซอร์กิต เบรกเกอร์
โดยดัชนี HSI ตลาดหุ้นฮ่องกงปิดภาคเช้าที่ 20,479.39 จุด ลดลง 501.42 จุด, -2.39% ดัชนี KOSPI ตลาดหุ้นเกาหลีใต้ ร่วง 1% แตะ 1,907.10 เมื่อเวลาประมาณ 11.20 น.ตามเวลาไทย ส่วนดัชนี S&amp;P/ASX 200 ตลาดหุ้นออสเตรเลีย ร่วง 2% แตะ 5,023.40.
ส่วนตลาดหุ้นเซี่ยงไฮ้และตลาดหุ้นเสิ่นเจิ้นประกาศระงับการซื้อขายทั้งวันในวันนี้ หลังจากดัชนีตลาดหุ้นร่วงลงไปกว่า 7% ซึ่งรวมถึงดัชนี CSI 300
ทั้งนี้ นับเป็นครั้งที่ 2 ในสัปดาห์นี้ที่จีนประกาศใช้เซอร์กิต เบรกเกอร์เพื่อหลีกเลี่ยงความผันผวนของตลาด โดยสาเหตุหลักที่ทำให้ตลาดหุ้นร่วงลงอย่างหนักนั้น มาจากการที่ธนาคารกลางจีนปรับลดค่ากลางเงินหยวนลงสู่ระดับระดับต่ำสุดในรอบ 5 ปีในวันนี้
สำหรับเงินหยวนของจีนร่วงลงแตะระดับต่ำสุดในรอบเกือบ 5 ปีในวันนี้ โดย China Foreign Exchange Trading System (CFETS) รายงานว่า เงินหยวนปรับตัวลง 3.32% แตะที่ 6.5646 หยวนต่อดอลลาร์เช้าวันนี้
ส่วนข้อมูลเศรษฐกิจที่ได้มีการเปิดเผยแล้วในวันนี้ ได้แก่ สำนักงานสถิติแห่งชาติออสเตรเลียเปิดเผยว่า ยอดขาดดุลการค้าเดือนพ.ย.ของออสเตรเลียปรับตัวลดลงแตะ 2.9 พันล้านดอลลาร์ออสเตรเลีย (2.04 พันล้านดอลลาร์สหรัฐ) จากตัวเลขเดือนต.ค.ที่พุ่งแตะ 3.2 พันล้านดอลลาร์ออสเตรเลีย
ขณะเดียวกัน ยอดนำเข้าของออสเตรเลียหดตัวลง 1% ในเดือนพ.ย.ตามการปรับตามฤดูกาล ส่วนยอดส่งออกเพิ่มขึ้น 1%